उज्जैन। रामघाट पर प्रशासन द्वारा लगाए जा रहे लाल पत्थरों से साधु-संत नाराज हैं। उनका कहना है ये पत्थर इतने कच्चे हैं कि पहले ही शाही स्नान में अखाड़ों के वाहनों का दबाव नहीं सह पाएंगे तथा चकनाचूर हो जाएंगे। इससे पूरे घाट की व्यवस्था बिगड़ सकती है। बड़ा उदासीन अखाड़े के महंत रघु मुनि ने सोमवार को रामघाट का अवलोकन करने के बाद कहा कि सरकार सिंहस्थ पर अरबों रुपए खर्च कर रही है।
यह सब इस जरा सी गड़बड़ी व्यवस्था को गुड़-गोबर कर देगी। उनका कहना है कि सिंहस्थ की तैयारी में प्रशासन उन मुद्दों पर ध्यान नहीं दे रहा, जो सबसे ज्यादा जरूरी है। शिप्रा की छोटी रपट चौड़ी करने के लिए पिछले सिंहस्थ में ही कह दिया था। बाद में भी कई बार ध्यान दिलाया लेकिन यह काम नहीं हुआ। शिप्रा का प्रदूषण खत्म नहीं हो रहा। सिंहस्थ में आने वाले करोड़ों यात्रियों के लिए पीने का पानी, दिन में विश्राम के लिए छाया और रात को सोने के लिए पंडालों की जरूरत है। प्रशासन को उन कामों पर ध्यान देना चाहिए, जो सिंहस्थ के लिए जरूरी हैं।
रघु मुनिजी ने कहा कि प्रभारी मंत्री ने चाहे शिप्रा में मिलने वाले नाले रुक जाने का दावा किया हो लेकिन मुझे उनसे ज्यादा अनुभव है। उनका यह पहला सिंहस्थ है मैंने कई कुंभ देख लिए। अधिकारियों की बात पर विश्वास नहीं किया जा सकता। 2004 के सिंहस्थ के चार महीने पहले मुख्य सचिव सत्यानंद मिश्र ने उज्जैन में डेरा डाल दिया था। घाट के पत्थर बदलने के लिए मेला अधिकारी अविनाश लवानिया को पहले ही बता दिया था। शिवराजसिंह चौहान जब मुख्यमंत्री बन कर पहली बार आए तो मैंने कहा था- आप शिप्रा को निर्मल कर दो, यही हमारा सबसे बड़ा तोहफा होगा। चार दिन बाद चौहान से मिलूंगा और उन्हें बताऊंगा कि क्या स्थिति है। सरकार चाहे तो क्या नहीं कर सकती। छोटी रपट का काम 15 दिन में हो सकता है।
सिंहस्थ का पैसा खाना, पारे से ज्यादा खतरनाक जहर
सिंहस्थ कामों में भ्रष्टाचार करने वाले अधिकारियों को महाराजजी ने चेतावनी दी है कि सिंहस्थ का पैसा खाना पारा खाने से ज्यादा खतरनाक है। सिंहस्थ सभी धर्म-संप्रदाय की आस्था का मेला है। यहां लोग महाकाल के दर्शन, शिप्रा के स्नान और साधु-संतों का आशीष लेने आते हैं। यह पैसा उनकी सेवा का पैसा है। उनका हक मारने वाले कभी माफ नहीं किए जाएंगे। जो लोग इसमें आस्था से सेवा करेंगे, उनके जीवन में सुख, शांति, निरोग आएगा। यह सबसे बड़ी दौलत है।
तीन सिंहस्थ से मिल रही जमीन, अब देने से इंकार
उज्जैन | रूद्रसागर के पास सिंहस्थ में लगने वाले संत आनंदकंद दयालू महाराज के पड़ाव स्थल की जमीन को लेकर उनके शिष्य श्रीश्री भगवान को अब मेला प्रशासन से जूझना पड़ रहा है। जमीन का आवंटन नहीं होने से नाराज श्रीमहंत ने उप मेला अधिकारी अनिल पटवा से कहा कि यदि आप नहीं दे सकते तो हमें लिख कर दे दें, हम कोर्ट जाएंगे। श्रीश्री भगवान ने मीडिया को बताया 1980 में यहां 300 बाय 300 का भूखंड दिया था। 1992 में इसे आधा कर 150 बाय 150 कर दिया।
2004 में इसके और हिस्से कर 40 बाय 150 का आवंटन दिया और अब कह रहे हैं कि यहां जमीन नहीं दे सकते। सिंहस्थ की परंपरा है कि जिन संतों को परंपरा से जहां जमीन मिलती रही है, वहीं जमीन दी जाती है। प्रशासन हमारी जमीन क्यों नहीं देना चाहता, यह हमें बताए। हमने 29 अक्टूबर को आवेदन दे दिया था, अब तक आवंटन नहीं किया जा रहा है। एडवोकेट अमित अग्रवाल के साथ आए श्रीश्री भगवान ने कहा कि यदि प्रशासन उक्त जमीन नहीं देगा तो हम कोर्ट में जाएंगे।
आवंटन क्यों नहीं
श्रीमहंत श्रीश्री भगवान का कहना है कि हमारी जमीन खाली है। उस पर न तो प्रशासन की कोई योजना है और न ही उसका कुछ अन्य उपयोग है। एक तरफ विश्वात्मानंदजी का अन्नक्षेत्र है और दूसरी तरफ बिजली विभाग का ट्रांसफार्मर स्टेशन। बीच की हमारी जमीन खाली है। हमें पता चला है कि किसी के दबाव में आवंटन नहीं किया जा रहा है।
अयोध्या में राम मंदिर नहीं बनना ज्यादा अच्छा
बड़नगर रोड पर अंतर्राष्ट्रीय रामस्नेही संप्रदाय का पंडाल लगेगा। संत रामनारायणजी रामस्नेही के अनुसार पंडाल में विश्व के कई देशों से भक्त आएंगे। महाराजजी ने कहा अयोध्या में राम मंदिर नहीं बने, यही अच्छा है। यदि मंदिर बन गया तो कोई नहीं पूछेगा। उन्होंने कहा श्रीराम जन्मभूमि मंदिर मुद्दा राजनीतिक है। जिन्हें श्रीराम से लगाव है, उन्हें मंदिर की जरूरत नहीं है।
कमर किशोर नागरजी के भाई भी लगाएंगे पंडाल
मालवा के संत पं. कमल किशोर नागरजी के अनुज पं. राजेश्वर नागर का भी सिंहस्थ में पंडाल लगेगा। उन्होंने बताया बड़नगर रोड पर जमीन के आवेदन दिया है। पंडाल में धार्मिक गतिविधियों के साथ अन्नक्षेत्र का संचालन किया जाएगा। पं. कमल किशोरजी नागर का पंडाल चिंतामन रोड स्थित गोशाला में लगेगा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva